b'\n_START_ARTICLE_\nCriza \xc3\x87anakkale\n_START_PARAGRAPH_\nCriza \xc3\x87anakkale (Chanak), numit\xc4\x83 \xc8\x99i Afacerea Chanak, a fost un atac violent din septembrie 1922 al for\xc8\x9belor turce \xc3\xaempotriva pozi\xc8\x9biilor britanice \xc8\x99i franceze din regiunea ora\xc8\x99ului \xc3\x87anakkale. Trupele aliate aveau sarcina s\xc4\x83 apere zona neutr\xc4\x83 a Str\xc3\xa2mtorii Dardanele. Turcii \xc3\xaenvinseser\xc4\x83 de pu\xc8\x9bin timp for\xc8\x9bele elene din Anatolia \xc8\x99i recuceriser\xc4\x83 ora\xc8\x99ul \xc4\xb0zmir (Smyrna). Modul \xc3\xaen care guvernul britanic a gestionat criza a fost principala cauz\xc4\x83 a c\xc4\x83derii guvernului premierului David Lloyd George. De asemenea, a fost prima ocazie \xc3\xaen care guvernul canadian \xc8\x99i-a manifestat independen\xc8\x9ba diplomatic\xc4\x83 fa\xc8\x9b\xc4\x83 de Regatul Unit._NEWLINE_Cabinetul britanic a hot\xc4\x83r\xc3\xa2t \xc3\xaen \xc8\x99edin\xc8\x9ba din 15 septembrie 1922 ca for\xc8\x9bele sale s\xc4\x83 lupte pentru men\xc8\x9binerea pozi\xc8\x9biilor defensive. A doua zi, profit\xc3\xa2nd de absen\xc8\x9ba ministrului de externe, George Curzon, c\xc3\xa2\xc8\x9biva mini\xc8\x99tri ai guvernului au emis un comunicat prin care amenin\xc8\x9bau Turcia cu declararea r\xc4\x83zboiului de c\xc4\x83tre Regatul Unit \xc8\x99i dominioane datorit\xc4\x83 viol\xc4\x83rii Tratatului de la S\xc3\xa8vres. Dup\xc4\x83 re\xc3\xaentoarcerea sa la Londra, Curzon \xc8\x99i-a aten\xc8\x9bionat colegii c\xc4\x83 o asemenea declara\xc8\x9bie \xc3\xael va \xc3\xaenfuria pe premierul francez pro-turc Raymond Poincar\xc3\xa9. Curzon a sugerat ca francezii s\xc4\x83 fie l\xc4\x83sa\xc8\x9bi s\xc4\x83 \xc3\xaencerce o aplanare a conflictului. Poincar\xc3\xa9 ordonase \xc3\xaens\xc4\x83 deja retragerea deta\xc8\x99amentului francez din Chanak. Curzon s-a deplasat la Paris pe 20 septembrie \xc8\x99i, dup\xc4\x83 o serie de \xc3\xaent\xc3\xa2lniri furtunoase cu Poincar\xc3\xa9, i-a convins pe francezi s\xc4\x83 negocieze un armisti\xc8\x9biu cu turcii._NEWLINE_Opinia public\xc4\x83 a fost alarmat\xc4\x83 de criz\xc4\x83 \xc8\x99i de perspectiva declan\xc8\x99\xc4\x83rii unui nou r\xc4\x83zboi. Pozi\xc8\x9bia lui Lloyd George a fost \xc8\x99ubrezit\xc4\x83 de faptul c\xc4\x83 el nu i-a consultat pe to\xc8\x9bi premierii Commonwealthului. Spre deosebire de situa\xc8\x9bia din anul izbucnirii Primului R\xc4\x83zboi Mondial, Canada s-a distan\xc8\x9bat de pozi\xc8\x9bia britanic\xc4\x83 fa\xc8\x9b\xc4\x83 de un nou conflict. Premierul William Lyon Mackenzie King a insistat ca Parlamentul canadian s\xc4\x83 decid\xc4\x83 calea de urmat \xc3\xaen caz de r\xc4\x83zboi. P\xc3\xa2n\xc4\x83 c\xc3\xa2nd problema s\xc4\x83 fi fost discutat\xc4\x83 \xc3\xaen Camera Comunelor a Canadei, amenin\xc8\x9barea de la Chanak nu mai era de actualitate. Cu toate acestea, premierul canadian a reu\xc8\x99it s\xc4\x83-\xc8\x99i impun\xc4\x83 punctul de vedere: Parlamentul Canadian era singurul autorizat s\xc4\x83 decid\xc4\x83 ce rol urma s\xc4\x83-l joace \xc3\xaen continuare \xc8\x9bara pe arena interna\xc8\x9bional\xc4\x83, pozi\xc8\x9bia oficial\xc4\x83 a Canadei putea s\xc4\x83 fie diferit\xc4\x83 de cea a guvernului britanic._NEWLINE_Lloyd George convocat o \xc3\xaent\xc3\xa2lnire a parlamentarilor conservatori la Carlton Club pe 19 octombrie 1922, \xc3\xaen timpul c\xc4\x83reia s-a votat o mo\xc8\x9biune prin care Partidul Conservator urma s\xc4\x83 participe la urm\xc4\x83toarele alegeri generale ca un partid independent. Implica\xc8\x9biile acestei hot\xc4\x83r\xc3\xa2ri au fost profunde. Conservatorii fuseser\xc4\x83 majoritari \xc3\xaen coali\xc8\x9bia guvernamental\xc4\x83 din perioada 1918 \xe2\x80\x93 1922. Odat\xc4\x83 cu aceast\xc4\x83 decizie, pozi\xc8\x9bia partidului la conducere era periclitat\xc4\x83. Lloyd George a pierdut \xc8\x99i sprijinul influentului s\xc4\x83u ministru de externe, care s-a sim\xc8\x9bit tr\xc4\x83dat de premier._NEWLINE_Parlamentarii prezen\xc8\x9bi la \xc8\x99edin\xc8\x9ba de la Carlton Club au votat cu 185 contra 85 pentru dizolvarea coali\xc8\x9biei. Lloyd George a demisionat din func\xc8\x9bia de prim-ministru \xc8\x99i nu a mai avut niciodat\xc4\x83 un rol important pe scena politic\xc4\x83 britanic\xc4\x83.'